Abu'l-Fazl Mohammad b. Hoseyn Beyhaqi
Beyhaqi var sekretær ved Ghaznavidehoffet i en lang periode i 1000-tallet, og han er kendt for at skrevet en af de tidligste og mest berømte historiske værker i Irans historie, Târikh-e Beyhaqi, "Beyhaqis Historie" – også kendt som Târikh-e Mas'udi, "Mas'uds historie" – om tiden under den anden Ghaznavi-hersker Mas'ud (r. 1030-1041)
Beyhaqis værk, hvoraf kun en brøkdel er overleveret, er banebrydende af tre årsager. For det første giver værket et meget præcist billede af, hvorledes administrationen og politikken i et rige i middelalderen fungerer. For det andet er Târikh-e Beyhaqi en nyskabelse, da forfatteren beskæftiger sige lige som meget med årsager til og konsekvenser af de store begivenheder i tiden som med begivenhederne selv. For det tredje er den prosa, Beyhaqi skriver, flydende og elegant, og de småhistorier og moraliserende fabler, der ind imellem afbryder historieskrivningen i Târikh-e Beyhaqi, er velformuleret skønlitteratur.
Târikh-e Beyhaqi bestod oprindeligt af 30 bind dækkende hele historien under Ghaznaviderne, men kun bind 5-10, der dækker perioden under sultan Mas'ud fra 1030 til 1041, er overleveret.
"Beyhaqis historie" er tidligere oversat til arabisk og russisk, men den vigtigste oversættelse, med en meget informativ indledning, er Bosworth og Ashtianys The History of Beyhaqi (The History of Sultan Mas'ud of Ghazna, 1030-1041) by Abu'l-Fazl Beyhaqi, Vol. I-III, Harvard University Press, 2011.